Margrete Auken (SF), 1998-06-26:
Det er ikke nogen hemmelighed, at vi har haft diskussioner i SF's gruppe om den her sag.
Jeg personlig har været tøvende over for, om det kunne lade sig gøre at få etableret den rute, men det har været SF's holdning, at det var så vigtigt, at vi fik den, at jeg også selv har givet mig, eller hvad man nu vil kalde det.
Jeg er enig i, at den under alle omstændigheder bør have høj prioritet, og derfor har vi besluttet os til at gå ind og støtte forslaget, især fordi vi kom væk fra hr. Svend Erik Hovmands trillebørslinje, hvor det altså nærmest var meningen, man skulle køre ned på en dræsine, om det skulle være.
Bare han kunne komme hen og sige, at han havde fået en rute, så var det jo skingrende lige meget, om nogen kunne finde på at bruge den.
Men det var for at komme væk fra, at man havde sagt, at det skulle være en rute på et nogenlunde ordentligt niveau.
For det første: Hvad koster det her?
For det andet: Vil tyskerne overhovedet være med?
Vi har klart tilkendegivet, at disse ting måtte på plads først, og det var vi i SF fuldstændig enige om var forudsætningen for, at vi kunne tilslutte os dette forslag.
Vi har også været loyale over for det DSB-forlig, som vi i modsætning til Venstre og De Konservative ikke har været med til at forhandle, men har tilsluttet os.
Vi har gjort os det fuldstændigt klart, at vi ikke bare kan komme og sige, at nu skal DSB gøre sådan og sådan.
Det må være sådan, at hvis DSB ikke vil, så må vi i givet fald skaffe en ekstra bevilling.
Derfor har vi lavet et betænkningsbidrag - og der er jo ikke noget flertal uden om SF - og det vil sige, at det er
kun på de betingelser, som fremgår af det betænkningsbidrag, at denne sag kan køres igennem.
Det forudsætter altså for det første, at vi ved, hvad det koster, og for det andet, at vi kan finde de penge, hvis DSB ikke vil være med til det, at vi så vil skaffe de penge, og det vil vi så i givet fald undersøge og drøfte.
Til min store forbløffelse ville Venstre, De Konservative og Kristeligt Folkeparti - og
Kristeligt Folkeparti - ikke tilslutte sig det betænkningsbidrag, og derfor bliver jeg nødt til at spørge Venstres ordfører, De Konservatives ordfører: Hvad koster det her?
Hvad koster
det her?
Og så vil jeg spørge finansordførerne eller gruppeformændene - og i og for sig helst gruppeformændene, for jeg synes, vi må høre: Hvad er det dog, I sidder og laver?
Har I givet tilsagn og været indforstået med i jeres grupper, at det her uanset...
... nej, og det er ganske alvorlige sager.
Det er jo, hvad Venstre og De Konservative og Kristeligt Folkeparti har meddelt - Dansk Folkeparti ser vi bort fra, dem har vi ikke forventet noget af alligevel - men det er, hvad de andre har meddelt at de bare er med på.
De er da ærlige, det har været ærlig snak hele vejen igennem.
Men jeg vil godt høre hr. Anders Fogh Rasmussen, hr. Helge Adam Møller, fru Gitte Seeberg, og hvad de nu måtte hedde rundt omkring: Er det her et tal, der er på plads, og er det med det, I kommer til efterårets finanslovforhandlinger og siger: Dette her det skal i hvert fald køres igennem?
Så vil jeg godt spørge trafikpolitikerne: Hr. Svend Heiselberg havde held til i går virkelig at give en gave til pendlerne, virkelig at give en gave til pendlerne.
Det her drejer sig nemlig ikke om, hvor mennesker kører hen, og da hr. Heiselberg ikke kunne drømme om at tage et tog, men alligevel flyver på statens regning, er det jo fuldstændig lige meget, hvordan der ser ud i togene mellem Roskilde og København.
Derfor kommer hr. Heiselberg og siger, at nu har vi et virkeligt point, og det er, at aktstykke nr. 260 har
ministeren bare at trække tilbage igen, for Venstre vil ikke være med til, at man giver penge til pendlerne dér.
Så det vil sige, at Venstres trafikpolitik, overraskende med tilslutning fra Det Konservative Folkeparti, går ud på, at ruten Gedser-Berlin, uanset hvad det koster - og hr. Hovmand har oven i købet sagt, at den kunne åbnes til sommerkøreplanen - uanset hvad det koster, så skal den igennem, hvorimod de folk, der står i lag og laser mellem Roskilde, Ringsted og København, dem er vi ligeglade med.
Dem er vi helt ligeglade med.
Det bliver så henvendelsen til dem, der er valgt i de områder.
Der er vist oven i købet enkelte fra Venstres og De Konservatives grupper, der bruger toget indimellem.
Er det virkelig noget, man har givet tilsagn om?
Bare fordi SF er med i det her forlig, så siger man: Det er vores penge, og dem må SF ikke komme og bruge af, og derfor skal det her være lukket.
Vi stemmer for forslaget, men vi gør hermed tydelig opmærksom på, at der er altså, kære minister, ikke noget flertal, før vi har set et regnestykke på det.
For selv om uansvarligheden er vildt galoperende hos Venstre og De Konservative, er den det ikke hos SF.